ปตท.สผ.กำไร1.75หมื่นล้าน
รายได้โตรายจ่ายเพิ่มนิดเดียว ทรีนีตี้ชี้ผลงานต่ำกว่าคาด9%
26 ต.ค. 2555

รายได้โตรายจ่ายเพิ่มนิดเดียว ทรีนีตี้ชี้ผลงานต่ำกว่าคาด9%
ปตท.สผ.กำไรมโหฬาร ไตรมาส 3 โกย 17,526 ล้านบาทพุ่งแรง 133% ดีเกินคาดนักวิเคราะห์เชียร์ซื้อ
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. สำรวจและผลิตปิโตรเลียม หรือ ปตท.สผ. (PTTEP) เปิดเผยว่า ไตรมาส 3 ปีนี้ บริษัทมีกำไรสุทธิ 17,526 ล้านบาท กำไรต่อหุ้น 5.28 บาท พุ่งขึ้น 133% เทียบกับช่วงเดียวกันปีก่อน กำไรสุทธิ 7,449 ล้านบาท 
ขณะที่ไตรมาส 3 บริษัท มีกำไรสุทธิ 558 ล้านเหรียญสหรัฐ เทียบกับไตรมาส 2 มีกำไรสุทธิ 250 ล้านเหรียญสหรัฐ เพิ่มขึ้น 45 ล้านเหรียญสหรัฐ หรือคิดเป็น 10% เทียบเท่า 7,733 ล้านบาท โดยเป็นผลมาจากกำไรจากการดำเนินงานตามปกติ จำนวน 506 ล้านเหรียญสหรัฐ 
ในไตรมาส 3 ปีนี้ บริษัทมีรายได้รวม 1,820 ล้านเหรียญสหรัฐ เพิ่มขึ้น 398 ล้านเหรียญสหรัฐ หรือ 28% จากไตรมาส 3 ปี 2554 และเพิ่มขึ้น 153 ล้านเหรียญสหรัฐ หรือ 9% จากไตรมาส 2 ปีนี้ 
รายได้ส่วนใหญ่มาจากการขายที่เพิ่มขึ้น 381 ล้านเหรียญสหรัฐ เนื่องจากราคาเฉลี่ยเพิ่มขึ้นเป็น 64 เหรียญต่อบาร์เรล เทียบเท่าน้ำมันดิบ เทียบกับราคาเฉลี่ย 55.37 เหรียญสหรัฐ
ขณะเดียวกันปริมาณการขายปิโตรเลียมก็เพิ่มขึ้นเป็น 292,228 บาร์เรล บาร์เรลเทียบเท่าน้ำมันดิบต่อวัน เทียบกับไตรมาส 3 ปีก่อน จำนวน 264,961 บาร์เรล และ 263,441 บาร์เรลในไตรมาส 2 โดยเป็นผลมาจากแหล่งบงกชใต้ซึ่งเริ่มการผลิตก๊าซ ตามกำหนดในสัญญาซื้อขายเดือน มิ.ย. รวมทั้งแหล่งบงกชเหนือ และโครงการเวียดนาม 161
อย่างไรก็ตาม โครงการอาทิตย์เหนือมีปริมาณการขายก๊าซและคอนเดนเสทลดลง เนื่องจากได้หยุดการผลิตตั้งแต่เดือน พ.ย. 2554 และโครงการพื้นที่พัฒนาร่วมไทย-มาเลเซียบี 17 มีการหยุดการผลิตจำนวน 10 วัน เทียบการหยุดผลิต เพียง 5 วัน ในไตรมาส 3 ปีก่อน 
ทางด้านค่าใช้จ่ายรวมเพิ่มขึ้นเพียง 4% หรือ 35 ล้านเหรียญสหรัฐ เป็น 967 ล้านเหรียญสหรัฐ เทียบเท่า 30,290 ล้านบาท จากไตรมาสเดียวกันของปี 
ด้านผลงาน 9 เดือนปีนี้ มีรายได้รวม 5,081 ล้านเหรียญสหรัฐ เทียบเท่า 158,617 ล้านบาท และค่าใช้จ่ายรวมทั้งสิ้น 2,712 ล้านเหรียญสหรัฐเทียบเท่า 84,688 ล้านบาท 
สำหรับฐานะการเงินของบริษัทฯ ณ วันที่ 30 ก.ย. 2555 มีหนี้สินรวม 9,975 ล้านเหรียญสหรัฐ เทียบเท่า 307,527 ล้านบาท และมีส่วนของผู้ถือหุ้นรวม 7,283 ล้านเหรียญสหรัฐ เทียบเท่า 224,534 ล้านบาท
นักวิเคราะห์บริษัทหลักทรัพย์ทรีนีตี้ กล่าวว่า กำไรของ ปตท.สผ. ไตรมาส 3 ต่ำกว่าที่คาดราว 9% สาเหตุหลักมาจากรายการพิเศษผลขาดทุนอนุพันธ์ทางการเงิน ซึ่งไม่ได้รวมอยู่ในประมาณการ 950 ล้านบาท แต่ยังคงแนะนำ “ซื้อลงทุน” ราคาเป้าหมาย 187 บาท ปี 2556
ในส่วนแนวโน้มผลประกอบการไตรมาส 4 จะอ่อนตัวลงตามฤดูกาล เนื่องจากเป็นฤดูหนาว ทำให้ความต้องการใช้ไฟฟ้าและก๊าซลดลง และโครงการบงกชมีแผนที่จะปิดซ่อมบำรุงราว 710 วัน รวมถึงแหล่งยาดานาและเยดากุน แต่ยังคงประมาณการกำไรสุทธิปี 2555 ไว้ที่ 5.74 หมื่นล้านบาท